
PARLAMENTUL ROMÂNIEI

CAMERA DEPUTAŢILOR
	Comisia pentru politică economică,

reformă şi privatizare 
	                        Nr. 4c-1/179
                        Pl-x 436/2015
                        


          Bucureşti,  09.06.2015
                                                             AVIZ

asupra propunerii legislative pentru completarea alin. (2) al art. 160 
din Legea nr. 571/2003 privind Codul fiscal
               În conformitate cu prevederile art. 95 din Regulamentul Camerei Deputaţilor, republicat, Comisia pentru politică economică,  reformă şi privatizare a fost sesizată spre dezbatere şi avizare, cu propunerea legislativă pentru completarea alin. (2) al art. 160 din Legea nr. 571/2003 privind Codul fiscal, transmisă cu adresa   nr. Pl-x 436 din 2 iunie 2015, înregistrată sub nr. 4c-1/179 din 3 iunie  2015. 
Senatul, în calitate de primă Cameră sesizată, a respins iniţiativa legislativă în şedinţa din 27 mai 2015.
Conform prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat,                     Camera Deputaţilor este Cameră decizională. 

Potrivit reglementărilor art. 61 din Regulamentul Camerei Deputaţilor, republicat, membrii Comisiei au dezbătut iniţiativa legislativă menţionată mai sus în şedinţa din 9 iunie 2015.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, cu observaţii şi propuneri, transmis cu adresa nr. 266 din 25 martie 2015 şi punctul de vedere al Guvernului, prin care nu susţine adoptarea acestei inițiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că, propunerea legislativă nu se justifică întrucât potrivit prevederilor art. 199 din Directiva 2006/112/CE a Consiliului privind sistemul comun al taxei pe valoarea adăugată, statele membre au posibilitatea adoptării măsurii taxării inverse în legătură cu furnizarea anumitor bunuri şi servicii, care nu le cuprind pe cele menţionate în prezenta iniţiativă legislativă.
Mai mult decât atât, România se poate prevala de dispoziţiile privind implementarea mecanismului de reacţie rapidă, pentru introducerea taxării inverse la ,,livrarea pe întregul lanţ alimentar de la furaje până la vânzarea produselor alimentare din carne" efectuată către orice persoană impozabilă, înregistrată în scopuri de TVA în România, numai în cazul în care este notificată Comisia Europeană în acest sens, notificare în care să se descrie fenomenele evazioniste bruşte şi masive apărute pe piaţa acestor bunuri. Pentru produsele din carne s-a transmis deja Comisiei Europene o solicitare de derogare în anul 2010, solicitare care nu a fost aprobată.                Pe cale de consecinţă, nu s-ar putea susţine apariţia în prezent a unor fenomene bruşte şi masive de fraudă în domeniul vizat. 
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu majoritate de voturi (o abţinere), avizarea negativă a iniţiativei legislative.
În raport cu obiectul şi conţinutul său, propunerea legislativă face parte din categoria legilor ordinare.
                   PREŞEDINTE
                              SECRETAR 
                   Horia GRAMA                                                  Cornel ITU
                  Consilier parlamentar
                      Alina Hodivoianu

